Primarul Sectorului 5, Cristian Popescu Piedone, a anunțat că va deschide și listele PUSL la alegerile europarlamentare.
Declaraţia a fost făcută la evenimentul de lansare al candidaţilor PUSL la primăriile de sector, potrivit Buletindebucuresti.ro.
"Dacă sunt locomotivă, pe cine să pui?! Pui vagonul restaurant în faţa locomotivei? Nu! Pui locomotiva! Cu siguranţă voi fi primul pe liste la europarlamentare, cu siguranţă PUSL merge singur, pe liste proprii, la europarlamentare. Negocierea cu partidele, 'ia-mă, nene, şi pe mine!', s-a închis!", a declarat Piedone.
În cadrul evenimentului au fost anunțați și candidații la alegerile locale de sector în Capitală. Astfel că la Sectorul 1, va candida Liviu Negoiţă, fost primar al Sectorului 3 cu două mandate (2004-2012).
La Sectorul 2, încă nu este un nume stabilit. PUSL ar putea promova un candidat al unui alt partid, aşa cum este cazul la Sectorul 4, unde îl susţine pe Daniel Băluţă (PSD).
La Sectorul 3 este nominalizat Vasile Negrilă, fost consilier local al Sectorului 4 şi apropiat al lui Piedone.
Iar la Sectorul 5 candidează din partea umaniştilor social-liberali fiul lui Piedone, Vlad Popescu, după cum a fost anunțat și în momentul în care Cristian Popescu Piedone a anunțat că va candida la Primăria Capitalei.
La Sectorul 6 va candida Bogdan Pintileasa, politician cu experienţă de aproape 25 de ani în administraţia locală.